בריאן גרינברג

בריאן גרינברג (באנגלית: Bryan Greenberg; נולד ב-24 במאי 1978) הוא שחקן קולנוע וטלוויזיה וזמר יהודי-אמריקאי. גרינברג נולד באומהה שבמדינת נברסקה, ארצות הברית לדניס וקרל, העוסקים בפסיכולוגיה. הוא גדל בבית יהודי קונסרבטיבי, התחנך במחנות קיץ יהודיים ואף ביקר בישראל. כשהיה בן 7, החלה אחותו הצעירה בקה ללמוד בלט, והיא הוזמנה לאודישן למופע הבלט מפצח האגוזים. המלהקים היו צריכים גם רקדנים וגרינברג נבחן אף הוא והתקבל. הם יצאו למסע הופעות של חודשיים. לאחר מכן הוא הופיע בתיאטרון ילדים באומהה. כשהיה בן 12 משפחתו עברה לסנט לואיס במיזורי, וזמן קצר לאחר מכן הופיע בפרסומת לעוגיות. לאחר מכן הוצעו לו תפקידי משחק נוספים. לאחר התיכון הוא עבר לניו יורק. הוא למד ועבד במחנה קיץ יהודי בשם "מחנה הרצל". הוא רכש תואר ראשון במשחק תיאטרון מאוניברסיטת ניו יורק. גרינברג התחיל דרכו בהצגות ובפרסומות כבר בגיל 10. בשנת 1997 קיבל את התפקיד הראשון שלו על המסך בתוכנית הטלוויזיה "חוק וסדר", בה השתתף בתפקיד כשחקן אורח. ב-1998 הופיע בסרט "תביעה אזרחית" בכיכובו של ג'ון טרבולטה. בשנת 2000 החלה הקריירה שלו לנסוקכשהשתתף בתפקיד אורח בסדרות "הסופרנוס" ו"בוסטון פאבליק". בשנת 2004, הוא שיחק בסרט "תוצאה מושלמת" בו גילם סטודנט בקולג' לצידם של כריס אוונס וסקרלט ג'והנסון. כמו כן שיחק בסדרת הטלוויזיה "מגרש ביתי" בה התגלה על ידי המפיקים סטיבן ספילברג וג'ורג' קלוני, ונבחר לתפקיד ראשי בסדרה "Unscripted" של חברת ההפקות HBO. בשנת 2005 השתתף בסרט "פשוט מאוהבת" בכיכובן של אומה תורמן ומריל סטריפ. בסרט זה הוא מגלם את המאהב הצעיר של אומה תורמן אשר מתבררת בהמשך כמטופלת של אימו הפסיכולוגית. ב-2006 שיחק בדרמה הרומנטית "אהבה ודיון", לצד אדם רודריגז. בשנת 2007, הופיע גרינברג בסדרה "חזרה לשורשים", בתפקיד הראשי של ניקולס גארט. באותה שנה השתתף בסרט "Nobel Son". בשנת 2009, הופיע בסרטים "מלחמות הכלות" ו"הבחור הטוב" לצידה של אלקסיס בלדל. ב-2010–2011 הופיע בתפקיד ראשי בסדרה "איך להצליח באמריקה", בדמותו של בן אפשטיין. לאחר מכן השתתף בסרט "ידידים פלוס" משנת 2011 לצידם של מילה קוניס וג'סטין טימברלייק. בשנת 2016 כיכב בסרט "זיכרון קטלני" לצד ברוס ויליס. בנוסף למשחק, גרינברג הוא גם מוזיקאי. הוא הופיע עם שני שירים במגרש ביתי. בשנת 2007, הוא הוציא אלבום ב-iTunes שנקרא "מחכה לעכשיו" וכולל 12 שירים בתוכו. ב-2011, יצא אלבומו השני, "אין לנו את הנצח". גרינברג סיפר כי הוא כתב את האלבום במשך שנתיים שבמהלכם עבר הרבה שינויים, והחליט לקרוא לאלבום כך כדי לשקף זאת. בתחילת 2012 החל לצאת עם השחקנית ג'יימי צ'אנג. הזוג התארס בדצמבר 2013, במהלך ביקור בעיר הולדתה של צ'אנג בסן פרנסיסקו, בו גרינברג הציע נישואין על ידי שיר שכתב לה. השניים התחתנו באוקטובר 2015 בסנטה ברברה, קליפורניה. החתונה הייתה חגיגה בת שלושה ימים שהורכבה מארוחת ערב עם קבלת פנים בערב ליל כל הקדושים אליה נדרשו האורחים להגיע בתחפושות, ואחריה טקס החתונה ב-31 באוקטובר בו החליפו צ'אנג וגרינברג נדרים לא דתיים. בשנת 2021 נולדו להם זוג בנים תאומים. מדיה וקבצים בנושא בריאן גרינברג בוויקישיתוף אתר האינטרנט הרשמי של בריאן גרינברג אתר האינטרנט הרשמי של בריאן גרינברג בריאן גרינברג, ברשת החברתית פייסבוק בריאן גרינברג, ברשת החברתית אקס (טוויטר) בריאן גרינברג, ברשת החברתית אינסטגרם בריאן גרינברג, במסד הנתונים הקולנועיים IMDb (באנגלית) בריאן גרינברג, באתר AllMovie (באנגלית) בריאן גרינברג, באתר Rotten Tomatoes (באנגלית) בריאן גרינברג, במסד הנתונים הקולנועיים KinoPoisk (ברוסית) בריאן גרינברג, באתר AllMusic (באנגלית) בריאן גרינברג, באתר MusicBrainz (באנגלית) בריאן גרינברג, באתר Discogs (באנגלית) סרטונים בערוץ של בריאן גרינברג, באתר יוטיוב